
Vajdaság, mint autonóm tartomány

Vajdaság, mint auotonóm tartomány


Mint ahogy a címből is kiderült, dolgozatomban Vajdaság, a Szerb Köztársaság autonóm tartományának átfogó bemutatására kerül sor. Miért is éri meg Vajdaságról írni vagy egyáltalán olvasni? Mert autonóm tartományi jogállásán keresztül a nemzetközi jog egy érdekes területét lehet vele feltárni. Bár napjainkban kényes dolog ilyen témával foglalkozni, mert politikai viták ingatag táptalaja egy-egy országban az autonómia-kérdés, illetve Vajdaság Autonóm Tartomány esetében a nemzeti kisebbség témája is. Ezzel a témával kapcsolatban természetesen nem elhanyagolható a kisebbségpolitika kérdése sem, mely témát dolgozatomban szintén érintek.
A dolgozat szerkezete a következők szerint fog felépülni. Első körben az autonómia fogalmával és annak típusaival fogok foglalkozni. Ezt követően a nemzetiség és kisebbség fogalmakra térek rá, majd az említett tartomány általános ismertetésére kerül sor leíró módszerrel, amelyben kitérek Vajdaság földrajzi-, demográfiai-, gazdasági- és történelmi tényezőinek felvázolására. Ezek után, az általános információk után pedig majd rátérek közigazgatási rendszerének átfogó jellemzésére, utána pedig sajátos jogi státuszának részletesebb boncolgatására.
Érdemes-e Vajdaság autonómiájával foglalkozni napjainkban? Véleményem szerint igen, mert a már említett politikai töltete miatt a mindenkori állami vezetők számára ez egy állandóan változó álláspontot és döntések sorozatát jelenti. Az autonómia-kérdésre pedig nem csak a határokon belüli lakosság közvéleménye gyakorol hatást, hanem a közvetlen nemzetközi környezet is. A téma változékonyságát mi sem mutatja jobban, mint a tartomány történelme során is nyomon követhető rengeteg fordulat. Ráadásul a határon túl élő magyarok helyzete sosem veszít jelentőségéből és aktualitásából.



